Curica dugovala HEP-u: Zar su htjeli ovršiti plišanog medu?

U RALJAMA BIROKRACIJE Dvogodišnjakinja M. H. iz Zagreba dobila je ovrhu u kojoj je HEP Toplinarstvu dužna u roku osam dana platiti 969,49 kuna za grijanje

<p>Grijemo se na plin i nismo u sustavu toplane niti smo sklopili ikakav ugovor s HEP Toplinarstvom, rekla nam je <b>K. H. (38)</b> iz Zagreba, koja želi ostati anonimna.</p><p>U petak 16. listopada u sandučiću je pronašla ceduljicu da na pošti podigne dokument. Kad ga je u ponedjeljak preuzela, ostala je u šoku. HEP Toplinarstvo je preko javnog bilježnika <b>ovršilo njezinu dvogodišnju kćer M. H.</b> Stajalo je da je djevojčica dužna <b>969,49 kuna</b> za neplaćanje grijanja iz veljače i ožujka ove godine. Uz to, javnom bilježniku pripada naknada od 112,50 kuna, a ako se ovrha ne plati u roku osam dana,<b> naknada će narasti na 150 kuna</b>. </p><p>Odmah je reagirala. Stupila je u kontakt s javnim bilježnikom, HEP Toplinarstvom, Pravobraniteljicom za djecu, Poreznom upravom i Agencijom za zaštitu osobnih podataka (AZOP) te sve prijavila policiji.</p><p>- U policiji su me upozorili da je iznos manji od 1000 kuna i da pripazim je li riječ o prevari. <b>Javni bilježnik je priznao pogrešku</b>, Porezna uprava mi je citirala zakon o OIB-u, a od pravobraniteljice i Agencije ni riječi. U HEP Toplinarstvu su brzo reagirali i ovrhu odmah povukli - opisuje nam majka. Pita se što bi bilo da se postupak ovrhe nastavio dalje i kako su u HEP Toplinarstvu uopće došli do <b>OIB-a dvogodišnje djevojčice</b>.</p><p>- To je ono što mi nitko ne može odgovoriti. Tko nadzire davanja OIB-a i zašto su uzeli OIB dvogodišnje djevojčice? Zar Porezna tako olako daje OIB kome god zatreba? <b>Zar u sustavu HEP-a postoje OIB-i svih građana?</b> Tko štiti moje dijete osim konvencije o pravima djeteta? - kaže naša čitateljica. </p><p>Dodaje kako su je u <b>HEP Toplinarstvu</b> uvjerili da se nešto takvo više ne može dogoditi jer su nedavno uveli novi sustav. Ovrhu su poslali preko starog sustava.</p><p>No tu njezina zabrinutost nije prestala jer već ima loše iskustvo s pogrešnim ovrhama.</p><p>- Prije tri godine, kad sam bila trudna, ovršili su mi supruga za račun koji smo već platili. Trebalo nam je godinu dana da vratimo novac, a dio od Fine nikad nismo dobili - ogorčena je. Opisuje kako ima prijatelja ili njezini prijatelji imaju nekoga koga je netko greškom ovršio.</p><p>- Postavljam pitanje tko štiti prava djece i podatke od zloupotrebe. Svi su dobro reagirali, ali do toga nije trebalo ni doći. Je li itko ikad pogledao OIB koji unose. To se tako olako radi - <b>ljutita je majka.</b> </p><p>Dodaje kako je sreća što su u HEP Toplinarstvu na vrijeme shvatili koga namjeravaju ovršiti i <b>pita se zar bi joj uzeli plišanog medvjedića</b>. Odgovorili su joj da bi u slučaju pravomoćnosti ovrhe otišli u Finu, gdje bi shvatili da ovršenik nema račun i time bi priča završila. Ostaje pitanje bi li curicu pokušali ponovno ovršiti nakon što postane punoljetna.</p><p>- Ne mogu se tako igrati s ljudima. Sve skupa to je vrlo traljavo i jadno. Priča je za nas na kraju pozitivno riješena, ali<b> taj stres nam uopće nije trebao</b> - zaključuje. </p><p><b>U HEP Toplinarstvu kažu kako su pogreške moguće</b>.</p><p>- Kad smo shvatili pogrešku, riješili smo to u roku sat vremena. Netko je ručno unosio broj i pogriješio. Zbog svega nam je žao - kažu u HEP Toplinarstvu.</p>